Old Mutual paai kliënte | Netwerk24
Deur Francois Williams 04 Augustus 2019 12:57
Die finansiëledienstegroep Old Mutual is so bekommerd oor die uitwerking wat die hofstryd tussen hom en Peter Moyo, sy afgedankte uitvoerende hoof, op kliëntelojaliteit kan hê dat hy spesiaal ’n brief aan hulle uitgestuur het daaroor.
Peter Moyo, afgedankte uitvoerende hoof van Old Mutual. Foto: Verskaf
Die groep, wat lewensversekering, asook beleggings- en pensioenfondsdienste aanbied, belowe aan kliënte dat sy bedrywighede nie geraak word deur die voortslepende hofgeding nie.
“Die Old Mutual-span werk onverpoos om waarde te lewer aan ons kliënte, belanghebbers en gemeenskappe,” skryf Kanyisa Ncemane, hoofbestuurder vir kliëntoplossings, in ’n boodskap wat Vrydagaand uitgestuur is.
Ncemane sê Old Mutual se sake gaan voort soos normaal onder Iain Williamson as tussentydse uitvoerende hoof, “wat gesteun word deur ’n bekwame en gefokusde span leiers”.
Old Mutual is in ietwat van ’n dilemma nadat die hooggeregshof in Johannesburg beslis het dat Moyo as uitvoerende hoof heraangestel moet word. Die hof het beslis Old Mutual het nie behoorlike prosesse gevolg toe hy Moyo in Mei geskors en in Junie afgedank het nie. Daar het geen tugproses verloop nie en Moyo is nie die kans gegun om teen sy skorsing te appelleer nie, het William Horne berig.
Iain Williamson, tussentydse uitvoerende hoof van Old Mutual.
Old Mutual het hom afgedank weens wat die groep as belangebotsings en wantroue tussen Moyo en die direksie beskryf het. Old Mutual het aangedui hy gaan teen die hofuitspraak appelleer.
Regter Brian Mashile van die hooggeregshof in Johannesburg het verlede week gesê Moyo se afdanking is waarskynlik meer gemotiveer deur bewerings wat hy teen Trevor Manuel, voorsitter van Old Mutual en ’n voormalige minister van finansies, gemaak het eerder as oor wesenlike belangebotsings.
Old Mutual se aandeelprys het Vrydag 0,84% laer op R19 gesluit. Sy beste vlak die afgelope 12 maande was R24,28.
Meer oor: Old Mutual | Trevor Manuel | Peter Moyo | Uitvoerende Hoof
Moyo ‘in gesprekke’ ná hy vir werk opdaag
Old Mutual: Moyo hoef nie kantoor toe te kom